Dwelms in vraghouer in hawe gevindFoto: Valke Lede van die Valke het op ŉ groot hoeveelheid dwelms beslag gelê by die Durbanse hawe. Kapt. Simphiwe Mhlongo, woordvoerder van die Valke, het gesê hulle het Vrydagaand inligting ontvang oor dwelms versteek in ŉ vraghouer op ŉ skip wat op pad was hawe toe. Die skip het dieselfde aand in die hawe aangekom, waarna lede van Valke, doeanebeamptes van die Suid-Afrikaanse Inkomstediens en die polisie toegeslaan het. “Die vraghouer is afgelaai en deursoek en die beamptes het op ongeveer 140kg efedrien afgekom wat in sakke vol peper versteek is. Foto: Valke Die straatwaarde van die dwelms is nagenoeg R3 miljoen.” Volgens Mhlongo is efedrien ŉ skedule ses-middel in Suid-Afrika en kan dit onder meer gebruik word in die vervaardiging van die dwelm tik. Lt.genl. Berning Ntlemeza, hoof van die Valke, het wetstoepassingsagentskappe geloof vir hul samewerking in die stryd teen georganiseerde misdaad. “Dit is ŉ groot terugslag vir dwelmhandelaars en invoerders wat soveel skade in ons gemeenskappe aanrig. Dit stuur ŉ sterk boodskap dat die regering ernstig daaroor is om die wins wat uit misdaad gemaak word, in te perk.”